Poliisihallituksen tuoreen päätöksen mukaan IS Liigapörssi ja Hockey GM rikkovat arpajaislakia. Päätös hämmästyttää Sanoma Media Finlandin digipalveluista vastaavaa johtajaa Timo Rinnettä.

Poliisihallitus kieltää Sanoma Media Finland Oy:n ylläpitämät IS Liigapörssi- ja Hockey GM -pelit siinä muodossa, että niihin osallistutaan vastiketta vastaan ja pelaaja voi voittaa niistä rahaa.

Käytännössä se tarkoittaa, että IS Liigapörssi ja muut Sanoman Fantasy Sports -pelit loppuvat nykymuotoisina vuonna 2020.

IS Liigapörssin ja Hockey GM:n pelaajat ovat luoneet reaalimaailman jääkiekkopelaajista kuvitteellisia kuusihenkisiä joukkueita.

Joukkueet ovat saaneet pisteitä sen mukaan, kuinka sen pelaajat menestyvät oikeissa jääkiekko-otteluissa. Pisteitä on saanut muun muassa lopputuloksista, erilaisista maaleista, syötöistä ja jäähyistä.

IS Liigapörssiä koskeva kielto on voimassa kolmen kuukauden ajan 1.1. 2020 alkaen. Poliisihallitus on asettanut kiellon tehosteeksi 300 000 euron uhkasakon. Hockey GM:n kielto alkaa 1.2. 2020 samoin periaattein.

Poliisihallituksen mukaan kyseiset Fantasy Sports -pelit rikkovat arpajaislakia, koska molemmat täyttävät siihen säädetyn arpajaisten määritelmän. Niiden kieltämisestä tuli päätös maanantaina 25.11.

Arpajaislain mukaan Veikkaus Oy:llä on yksinoikeus rahapelien toimeenpanemiseen Suomessa (pl. Ahvenanmaa).

Sattumaa vai taitoa?

Lain mukaan arpajaisten määritelmä täytyy, kun toimintaan sisältyy kolme elementtiä: vastike, sattuma ja rahanarvoinen voitto.

IS Liigapörssiin ja Hockey GM -peleihin osallistuminen on maksanut minimissään kolme euroa per jakso.

Poliisihallitus toteaa päätöksessään, että kyseiset pelit täyttävät arpajaislaissa säädetyn rahapelien määritelmän, koska niissä voi tuotepalkintojen lisäksi voittaa myös rahaa. Pelissä on ollut palkintoina rahasummia, tavarapalkintoja sekä näiden yhdistelmiä.

– Jos palkintona olisi vain tavaroita, asiaa tulkittaisiin tavara-arpajaisiin liittyvien lainkohtien mukaan. Myös ne ovat pieniä poikkeuksia lukuun ottamatta luvanvaraisia. Sellaisia voisivat järjestää säätiöt tai yleishyödylliset yhteisöt, joiden toimipaikka on Suomessa, ylitarkastaja Laura Kumpulainen Poliisihallituksesta sanoo.

Poliisihallituksen näkemys on, että IS Liigapörssi ja Hockey GM ovat rinnastettavissa arpajaislain asiantuntijapelien joukkoon, joissa voitto määrittyy aina osittain sattuman perusteella. Poliisihallitus hankki tapauksen selvittelyvaiheessa Aalto yliopiston ja Helsingin yliopiston tutkijoilta asiantuntijalausunnot, joihin sen arvio kokonaisuudesta osittain perustuu.

Sanoma Media Finland Oy on vastauksissaan todennut, että voitto kyseisissä peleissä ei perustu sattumaan, vaan tietoon ja taitoon muita pelaajia vastaan.

Sanoman mielestä Fantasy Sports -peleissä ei ole kyse vedonlyönnistä, veikkaamisesta tai raha-arpajaisista eikä arpajaislaki siksi sovellu Sanoman peleihin.

Sanoma on ollut pyörittämässä IS Liigapörssiä vuodesta 1995 lähtien yhdessä SM-liiga Oy:n ja Suomen Jääkiekkoilijat ry:n kanssa. Näiden tahojen mielestä IS Liigapörssi perustuu osallistujan tietoihin ja taitoihin, käy ilmi Poliisihallituksen lausuntopyynnöistä.

– Peliä on pyöritetty 25 vuotta samankaltaisena. Vuonna 2010 on saatu valtakunnansyyttäjänvirastolta syyttämättäjättämispäätös. Se tarkoittaa, että peli on todettu tässä yhteydessä lain mukaiseksi. Nyt Poliisihallitus tekee korkeimpaan syyttäjänviranomaiseen verrattuna poikkeavan päätöksen. Tämä hämmästyttää meitä kovasti, Sanoma Media Finlandin digipalveluista vastaava johtaja Timo Rinne sanoo.

– Laintulkinnan pitäisi olla oikeusvaltiossa – kuten Suomessa – perusoikeusmyönteistä. Sanoma katsoo, että asiassa on jo tehty lainvoimainen viranomaispäätös, joten sen kanssa ristiriidassa olevan uuden päätöksen ei pitäisi olla edes mahdollista. Tilanne tuntuu hieman kohtuuttomalta.

– Sanoma tutustuu Poliisihallituksen päätökseen ja harkitsee valittamista Helsingin hallinto-oikeuteen.

Ylitarkastaja Kumpulaisen mukaan asia on ollut Poliisihallituksessa vireillä alkuvuodesta 2017 lähtien ja se on tullut vireille oma-aloitteisena hallintoasiana. Kumpulainen huomauttaa, että taustalla on arpajaislain muutos, joka tuli voimaan 1. tammikuuta 2017.

– Lainsäätäjä otti hallituksen esityksessä kantaa arpajaislain soveltumisesta Fantasy Sports -peleihin. Lainsäätäjä ilmoitti, että niissä voitto perustuu osittain sattumaan, Kumpulainen taustoittaa.

Kumpulainen perustelee, miksi Poliisihallitus ja valtakunnansyyttäjänvirasto ovat tehneet asiassa erilaisen päätöksen.

– Valtakunnansyyttäjän tehtävä on tarkastella tällaista asiaa rikosoikeudellisesta näkökulmasta. Hallinnollisena viranomaisena meidän tulokulmamme ei ole rikosoikeudellinen, vaan tutkimme, onko rikottu arpajaislakia.

”Harmittaa pelaajien puolesta”

IS Liigapörssillä on ollut viime vuosina noin 35 000 intohimoista pelaajaa.

– Eniten harmittaa etenkin niiden pelaajien kannalta, jotka ovat pelanneet IS Liigapörssiä jo vuosia ja auttaneet tekemään huippusuositusta pelistä sellaisen, joka se nykymuodossaan on, tuotepäällikkö Ville Järvinen huokaa.

Myös Rinne on harmissaan IS Liigapörssin pelaajien puolesta.

– Joudumme mahdollisesti lopettamaan pelin, josta erittäin monet ovat pitäneet kovasti ja saaneet myös urheilun seuraamiseen lisää viihdettä ja syvyyttä. Tämähän ei ole ollut rahapelaamista, vaan ajanvietettä, Rinne summaa.

– Tiedossamme ei ole, että Fantasy Sports -pelimme olisivat aiheuttaneet minkäänlaisia pelaamisongelmia, jollaisista on keskusteltu viime aikoina julkisuudessa. Ongelmia on syntynyt ainoastaan meille silloin, jos IS Liigapörssin palvelussa tai sen pistelaskussa on ollut hetkittäisiä ongelmia.

Sanoma Media Finland Oy:n toteuttamia Fantasy Sports -pelejä ovat olleet IS Liigapörssi, Hockey GM, Valioliigapörssi, Leijonapörssi, Naisleijonapörssi, Futispörssi ja LP Futis.

Ilta-Sanomat on osa Sanoma Media Finland Oy:tä.